Source: https://hitelesmozgalom.eoldal.hu/cikkek/birosag/hirek---europai-unio-birosaga---2017.12.11..html
Timestamp: 2019-12-10 11:25:09
Document Index: 19367303

Matched Legal Cases: ['Bíróság ', 'Bíróság ', 'bíróság ', 'bíróság ', 'bíróság ', 'bíróság ', 'Bíróság ']

HITELES MOZGALOM - Bíróság - Hírek - Európai Unió Bírósága - 2017.12.11.
Hírek - Európai Unió Bírósága - 2017.12.11.
Ezúton tájékoztatom arról, hogy az Európai Bíróság két, devizahitelezéssel kapcsolatos magyar ügyben (a C-232/17. sz. VE és a C-259/17. sz. Rózsavölgyi ügyek) is megtagadta a magyar bíróság (a Budai Központi Kerületi Bíróság) kérdéseinek megválaszolását azzal az indokkal, hogy a nemzeti bíróság az előzetes döntéshozatal iránti kérelmeiben nem fejtette ki a szükséges mértékben az érintett ügyek ténybeli és jogi hátterét, valamint a kérelmeiben elmulasztotta feltüntetni az általa az Európai Bíróságnak feltett kérdések megválaszolásának szükségességét.
A kérdéses ügyekben egyébként – sok más mellett – a devizahitezéssel kapcsolatos olyan kérdések merültek fel, hogy a bankok a fogyasztókat világosan és érthetően tájékoztatták-e a devizahitel-szerződésekből a hitelfelvevőkre háruló pénzügyi kötelezettségekről, ami annak eldöntéséhez szükséges, hogy-e szerződések a fogyasztó terheinek nem megfelelő meghatározása miatt az uniós fogyasztóvédelmi szabályok értelmében érvénytelenek-e.
Másrészről a magyar bíróság arra is kíváncsi volt, hogy az érvénytelenség esetleges megállapítása esetén a fogyasztó és a bankok közötti elszámoláskor (hiszen a bankok pénzét a fogyasztók ténylegesen használták, amiért díjazás jár) az alacsonyabb mértékű devizakamatokkal vagy az azokat akár jelentősen meghaladó forintkamatokkal kell-e számolni.
A magyar bíróság által feltett kérdéseket, illetve a végzések magyar nyelvű változatát a honlapunkon olvashatja el, és azokat a legegyszerűbb módon a fenti ügyszámok alapján, a honlapunkon található keresőmotor segítségével érheti el.
Szintén a devizahitelezéssel kapcsolatos hír, hogy a C-483/16. sz. Sziber ügyben 2018. január 16-án kerül majd sor a főtanácsnoki indítvány ismertesére. Ezen ügy rövid összefoglalóját a mellékelt dokumentumban találja.
A Sziber ügyön kívül egyébként a devizahitelezéssel kapcsolatban a következő fontosabb ügyek vannak folyamatban a Bíróság előtt:
C-38/17 GT (magyar)
C-51/17 Ilyés és Kiss (magyar)
C-118/17 Dunai (magyar)
C-126/17 Czakó (magyar)
C-511/17 Lintner (magyar)
C-621/17 Kiss (magyar)
C-119/17 - Lupean et Lupean (román)
Az ezen ügyekben a nemzeti bíróságok által feltett kérdések szintén elérhetőek a honlapunkon.
Úgy tűnik azonban, hogy a jogszabályi úton rendezett elszámolás szabályai akadályt jelenthetnek azon fogyasztók számára, akik további jogi eljárásokat kívánnak folytatni a kérdéses hitelszerződésekkel kapcsolatban.